شه‌فه‌ق نيوز/ وه‌ل پيشڕه‌وى هيزه‌يل حكومى عراقى له‌ نۆڤه‌مبه‌ر/ ته‌شرين دويه‌م وه‌ره‌و ديم ئه‌و ناوچه‌ ك ئه‌بو رامى له‌تى نيشته‌جيه‌ له‌ خوه‌رهه‌ڵات شار موسڵ، شماره‌يگ له‌ تونڕه‌وه‌يل ريكخرياگ داعش چينه‌ ناو ماڵه‌گه‌ى و وه‌ زوور چه‌ك ناچارى كردن خوه‌ى خيزانى يه‌كسه‌ر ده‌ربچێد.
يه‌كيگ وه‌ل ئه‌و تونڕه‌وه‌يله‌ ك عراقى بوى، ئه‌بو رامى هه‌ناى چه‌وى كه‌فته‌پى‌ ناسيه‌ى، چه‌كداريگ ريشدار و تفه‌نگيگ قه‌ناس وه‌ده‌سيه‌و بوى و ئه‌بو رامى باوه‌ڕى ئه‌وه‌ بوى ئه‌و كاربرا رووسى يا شيشانيه‌.
دوياى 11 رووژ هه‌ناى ك ئه‌بو رامى گله‌وخوارد، جه‌نگ ته‌مام بوێد و تونڕه‌وه‌يل هه‌يواوين، وه‌لێ بوردمان ئاسمانى ماڵه‌گه‌ى ويران كردوێد و ئه‌ندامه‌يل خيزانه‌گه‌يشى له‌ناونى قه‌وم وخيشه‌يلى به‌شبه‌شه‌و بوين.
له‌وه‌رده‌م زبڵ ماڵه‌گه‌ى شماره‌يگ پياو جه‌مه‌و بوين له‌ده‌ور چاڵاويگ ئاو وه‌خاتر ئه‌وه‌گ ئاو ده‌سيان بكه‌فێد، ئه‌ويش دوياى ئه‌وه‌گ زه‌رده‌ ره‌سوێده‌ لويله‌يل ئاو، ك ئه‌بو رامى باس له‌وه‌ كردياد گشت وه‌ختيگ ويرانكارى روى ئه‌ياد و خاسه‌وكردنيش وه‌خت فريه‌يگ ئه‌كيشێد.
كرده‌وه‌يل موسڵ له‌گشت جه‌نگه‌يل تر سه‌ختتر بوى له‌ عراق هه‌ر له‌ سه‌ره‌تاى داگيركارى وڵاته‌يل يه‌كرتگ له‌ 2003، ك هيزه‌يليگ وه‌ نزيكه‌ى سه‌د هه‌زار كه‌سه‌و له‌ هيزه‌يل حكومى عراقى و پۆليس و هيزه‌يل ئاسايش كورد و جه‌نگاوه‌ره‌يل تر ك زوورميان شيعه‌ن به‌شدارن له‌تى.
وه‌ل زاڵبوين حكومه‌ت له‌بان گشت خوه‌رهه‌ڵات موسڵ تاڕاده‌يگ، زوورم مه‌ردم شاره‌گه‌ مه‌ندنه‌ ك باوه‌ڕيان ئه‌وه‌سه‌ ئه‌رك سوپا دراوردن ترۆريسته‌يل و مقه‌يه‌تيكردنه‌ له‌ سه‌ڵامه‌تييان له‌و ناوچه‌يله‌ ك له‌تيان وجوود ديرن.
له‌ى باوه‌تيشه‌و مه‌ردمانيگ له‌ حه‌يولموحاربين باس له‌و روێداگه‌يله‌ كردن ك وه‌چه‌و خوه‌يان دينه‌سه‌ى له‌ جه‌نگ له‌ ناوچه‌يل جياجيا له‌ شاره‌گه‌.
ئه‌بو رامى وت: تونڕه‌وه‌يل ساتر ئه‌را خوه‌يان له‌ جاده‌ دروسكردنه‌ له‌وه‌ر دويره‌وخستن مه‌ترسى سوپاى عراقى له‌ خوه‌يان له‌وه‌ختيگ ك له‌ ماڵيش ده‌رچن ئه‌را نماز له‌ مزگفتيگ ك قه‌ناس وه‌ده‌سه‌يل مقه‌يه‌تى له‌لى ئه‌كه‌ن.
تونڕه‌وه‌يل سه‌ياره‌يگ مينڕيژكرياى له‌وه‌رده‌م ماڵه‌يل ئه‌بو رامى هيشتن ئه‌را ماوه‌ى فيشتر له‌ يه‌ك هه‌فته‌، هه‌ناى ك جيوازيشى كردن ئه‌را جاده‌يگ سه‌ره‌كى ده‌بايه‌يگ سه‌ر وه‌ سوپاى عراقى بوردمانى كرد و بويه‌ هووكار رمانن ماڵه‌يل ده‌ورگرديشى.
ئه‌بو رامى ك وه‌زيفه‌كاريگ وه‌رينه‌و ته‌مه‌نى 54 ساڵه، باس له‌وه‌ كرد ك به‌ش كار له‌ ڕزه‌يل داعش له‌ به‌ره‌يل نوايين جه‌نگ ئه‌وه‌سه‌ ك بڕيگ مه‌ردم ته‌قينه‌وه‌يل نه‌نه‌ چاڵ و بڕيگيش قه‌ناس ها ده‌سيان و بڕيگيش رينيشانده‌رن له‌بان ڕى.
ئه‌بو رامى ئاماژه‌ وه‌ يه‌يش كرد و وت: قه‌ناسه‌ وه‌ده‌سه‌يل يا خه‌ڵك شيشان يا ئه‌فغانيين، وه‌لێ عراقيه‌يل فريه‌يگ له‌ليان خه‌ڵك شار موسڵ و شار ته‌لعه‌فه‌رن و هه‌ميشه‌ وه‌ ماتۆڕه‌سكڵه‌و گڕ خوه‌ن.
وه‌ل ئه‌وه‌يشا ئه‌بو رامى سه‌رى سوڕمه‌ند هه‌ناى ك چه‌وى كه‌فته‌ قه‌ناسه‌ وه‌ده‌سيگ له‌وه‌ختيگ هاتنه‌ ناو ماڵةگه‌ى و وه‌ زووان عه‌ره‌بى ناته‌ماميگه‌و قسه‌ كردياد و داوا له‌لى كردياد ماڵةگه‌ى چووڵ بكا.
باس له‌وه‌يش كرد ك قه‌ناسه‌ وه‌ده‌سه‌يل ناوچه‌گه‌ ناناسن و له‌ هه‌مان وه‌خت ماتۆڕسواره‌يليش ڕى وه‌ خوه‌يكوشه‌يل نيشان ئه‌يه‌ن ئه‌را ئه‌وه‌گ وه‌ سه‌ياره‌يل مينڕيژكرياى شوونه‌يل بگرنه‌ ئامانج.
ستيف تاونسند جه‌نراڵ ئه‌مريكى و سه‌ركرده‌ى هاوپه‌يمان ناوده‌وڵه‌تى ك پشتگيرى هيزه‌يل عراقى ئه‌كا، باس له‌وه‌ كرد ك سه‌ركردايه‌تى عراقى ئسپات توانايى و كارايى خوه‌ى كردگه‌، وه‌لێ يه‌يش ده‌رخست ك شانه‌يل جياجيا له‌ كويچه‌يل تر جياجياى ناوچه‌يل موسڵ ناتوانايى وه‌پيانه‌و دياره‌.
وه‌رپرسيگ تر له‌ سوپاى ئه‌مريكى باس له‌وه‌ كردو وت: ئه‌و چه‌كداره‌يله‌ ك هيزه‌يل هاوپه‌يمان چه‌وديرى جموجويله‌يليان ئه‌كا وه‌ دقه‌ته‌و له‌ ناوچه‌يل ده‌ورگرد موسڵ، هه‌ميشه‌ مه‌ردمانيگن بيگانه‌.
هاووڵاتييگ تر له‌ حه‌يولمحاربين ك نه‌تواس ناوى ئاشكرا بدێ، وت: چه‌كداره‌يل داعش له‌ بنگه‌يگه‌و ده‌س ئه‌كه‌نه‌ ته‌قه‌ ئه‌را ماوه‌ى چه‌ن ده‌قه‌يگ تا ئه‌وه‌نه‌ سوپا ده‌سنيشان ئه‌و بنگه‌ بكاو ئه‌وانيش له‌و وه‌خته‌ هه‌يوان وه‌ره‌و شوونه‌يل تر.
ئه‌و هاووڵاتيه‌ يه‌يش باسكرد ك دوياى ئه‌و پلانيشه‌ ك ئه‌را جيوازبوينيان ئه‌نجامى ئه‌يه‌ن، يه‌كسه‌ر چه‌كداره‌يل ريكخرياگ ترۆريستى داعش ده‌س ئه‌كه‌نه‌ ته‌قه‌، وه‌لێ له‌ هه‌مان وه‌خت سوپاى عراقيش ده‌س ئه‌كاده‌ بوردمانكردن بنگه‌يل داعش و ئه‌و شوونه‌يله‌ ك قه‌ناسه‌ وه‌ده‌سه‌يل له‌ليه‌و ته‌قه‌ ئه‌كه‌ن، هه‌ر وه‌و خاتريشه‌ جاريگتر قه‌ناسه‌ وه‌ده‌سه‌يل شوونه‌يل خوه‌يان ئاڵشت ئه‌كه‌ن.
